EVOL

EVOL é o terceiro álbum de estudio da banda estadounidense de rock alternativo Sonic Youth, editado en maio do ano 1986 a través do selo SST Records. É o primeiro traballo no que aparece o actual batería da banda Steve Shelley, que substituíra a Bob Bert a mediados de 1995. No disco pódese ver unha transición da sonoridade da banda, indo do son máis noise rock dos seus álbums anteriores cara a unha maior sensibilidade rock. A portada é unha fotografía de Lung Leg, tomada da película Submit to Me, de Richard Kern.

Neste disco atópase a primeira verdadeira colaboración nun traballo de Sonic Youth, ao gravar Mike Watt, da banda Minutemen, o baixo nos temas "In the Kingdom #19" e "Bubblegum" (esta segunda só aparecía como canción extra no CD). Nese momento foi cando o proxecto Ciccone Youth comezou a coller forma, e realmente as cancións "Into The Groovey" e "Tuff Titty Rap", aparecidas no seu The Whitey Album, foron gravadas nas sesións de EVOL.

En abril do ano 2016 a revista Rolling Stone colocouno no posto 30 da súa lista dos 40 mellores álbums de punk de todos os tempos.

 Antecedentes e gravación 
En xuño de 1985, durante a xira de Bad Moon Rising, Bob Bert deixou a banda e foi substituído por Steve Shelley. A nova formación comezou a traballar rapidamente en material para o seu terceiro álbum. A banda asinou un contrato con SST Records xa que, cara 1986, o seu fundador Greg Ginn estaba ansioso por afastarse das súas raíces hardcore. Sonic Youth tomou un descanso tras a xira e rematou as composicións para EVOL. En marzo de 1986 a banda gravou o disco en BC Studio con Martin Bisi. EVOL foi a segunda vez na que o grupo traballou coa cantante e artista de Nova York Lydia Lunch. Lunch compartiu voces no tema "Death Valley '69" e compuxo a canción "Marilyn Moore" con Thurston Moore.

Mike Watt tocou o baixo nos temas "In the Kingdom #19" e na versión de "Bubblegum". A banda animouno a tocar no primeiro deses temas pouco despois da morte do seu compañeiro en Minutemen D. Boon nun accidente de tráfico. Casualmente, a canción fala tamén dun accidente na estrada. Watt entrara nunha severa depresión tras a morte de Boon e estaba considerando deixar a súa carreira na música. Watt falou do tempo que pasou cos membros de Sonic Youth durante a gravación do disco como un factor importante na súa decisión de continuar tocando. A seguinte banda de Watt, Firehose, actuaría con Sonic Youth na xira Flaming Telepaths. Durante ese tempo o grupo iniciou o proxecto Ciccone Youth, que contaba con todos os membros de Sonic Youth e con Watt. Editaron un sinxelo formado por tres temas: "Into the Groove(y)" (unha versión do éxito de Madonna "Into the Groove", que incorporaba fragmentos da súa gravación) e a curta "Tuff Titty Rap" na cara a (ámbalas dúas interpretadas polos membros de Sonic Youth), e "Burnin' Up" (interpretada por Watt con guitarras adicionais de Greg Ginn) na cara b. O proxecto deu como resultado en 1988 o disco The Whitey Album.

No álbum en formato vinilo, a lonxitude de "Expressway to Yr. Skull" está indicada co símbolo de infinito (∞); a parte final do tema ten unha rañura de bloqueo (locked groove), marcando o seu final teórico. A versión en CD engade unha canción extra: a versión do tema de Kim Fowley "Bubblegum". Segundo Watt, el e Shelley tocaron o ritmo básico sobre a gravación real de Fowley, que posteriormente foi eliminada cando os outros músicos engadiron as súas partes.

 Presentación 
A portada do álbum ten unha imaxe da modelo/actriz Lung Leg, dun fotograma do filme de Richard Kern Submit to Me. Leg xa aparecera anteriormente no video musical de  "Death Valley '69" (dirixido por Kern e Judith Barry). A contraportada mostra unha fotografía en branco e negro da banda nun marco en forma de corazón. As 10 cancións do disco están listadas nunha orde diferente que á istaxe real. Os nomes dos membros tamén aparecen na contraportada, aínda que non se lles asignan instrumentos, e pode lerse "guitarras, voces, batería", con "baixo" agochado tras a fotografía da banda.

O inserto inclúe a letra das cancións e a cara A representa a Thurston Moore, con ollos debuxados nas mans, sosténdoas diante da cara. Esta fotografía foi usada despois na portada do sinxelo de "Starpower". Á esquerda desta fotografía hai unha viñeta do cómic de Marvel The New Mutants (que se atopa na segunda páxina do número 14, publicado en abril de 1984). O outro lado ten imaxes das películas de terror Friday the 13th Part 2 e Children of the Corn, cun fotograma do filme de 1962 House of Women na que aparecen as protagonistas Constance Ford (sacando a lingua) e Barbara Nichols na esquina superior dereita. Esta imaxe só aparece na edición orixinal en vinilo de SST e nas reedicións en vinilo de despois de 2010. No resto das edicións a foto escureceuse.

 Promoción 
Sonic Youth estreou o novo material para EVOL o 12 de abril de 1986 en Austin, Texas; unha gravación dese concerto foi publicada posteriormente en 1992 como Live at the Continental Club. EVOL foi lanzado en maio de 1986 por SST en vinilo e casete. A banda realizou unha xira por Europa en maio e xuño, interpretando temas do álbum (aínda que nunca tocar ao vivo "In the Kingdom #19" e "Bubblegum"). A banda tamén estreou "White Kross", que máis tarde apareceu en Sister. Despois da xira europea fixeron unha xira polos Estados Unidos en xuño e xullo. En xullo, a banda lanzou o único sinxelo de EVOL, "Starpower". Estaba acompañado por "Bubblegum" e unha versión editada de "Expressway to Yr. Skull". Nunca se publicou un vídeo de "Starpower". Porén, publicouse un vídeo de "Shadow of a Doubt" dirixido por Kevin Kerslake e no que aparecía Gordon sentada nun tren. Despois da xira, a banda gravou a banda sonora de Made in USA, pero non se publicou ata 1995. EVOL lanzouse en CD a finais de 1986.

Listaxe de cancións

 Notas 

Categoría:Álbums de Sonic Youth
Categoría:Álbums musicais de 1986
Categoría:Álbums de SST Records